Kalansen 3
Yala kibaru duman bɔra Ala yɔrɔ tigitigi wa?
1. Jɔni ye Bibulu tigi ye?
Kibaru duman min b’a jira ko hadamadenw bɛna ɲɛnamaya kɛ badaa dugukolo kan, o sɛbɛnnen bɛ Bibulu kɔnɔ. (Zaburu 37:29) Bibulu ye kitabu misɛnnin 66 dalajɛlen de ye. Ala tɛmɛna mɔgɔ kantigiw 40 de fɛ walasa ka Bibulu sɛbɛn. Kitabu misɛnnin duuru fɔlɔw sɛbɛnna Musa de fɛ a bɛ san 3 500 bɔ. Kitabu misɛnnin labanw sɛbɛnna ciden Yuhana de fɛ a ka ca san 1 900 ye. Jɔni hakilinaw de bɛ Bibulu kɔnɔ? Ala kumana Bibulu sɛbɛnbagaw fɛ a ka hakili senu sababu fɛ. (2 Samuɛl 23:2) U ma u yɛrɛ miirinnaw sɛbɛn a kɔnɔ nka u ye Ala miirinnaw de sɛbɛn. O la Jehova de ye Bibulu tigi ye.
2. An bɛ se ka da a la tigitigi cogo di ko Bibulu ye tiɲɛ ye?
An dalen b’a la ko Bibulu bɔra Ala yɔrɔ, bawo a bɛ ko nataw fɔ ka u perepere latigɛ. Hadamaden si tɛ se k’o kɛ. (Josue 23:14) Se bɛɛ tigi Ala kelenpe dɔrɔn de bɛ se ka hadamadenw ka ko nataw fɔ k’a jɛya.
An bɛ se ka sigi n’a ye ko kitabu min bɔra Ala yɔrɔ, o ɲɔgɔn tɛ yen. Bibulu miliyɔn caman de tilatilalen bɛ kan kɛmɛ ni kɔ la. Bibulu n’a ka kɔrɔya bɛɛ, ni a bɛ kuma science kan, a bɛ tiɲɛ fɔ. Wa, a sɛbɛnbaga 40 tɛ fɔ ɲɔgɔn kɔ. * Ka fara o kan siga tɛ a la ko Bibulu sinsinnen bɛ Ala ka kanuya de kan, wa se bɛ a ye ka an ka ɲɛnamaya ɲɛ. Nin bɛɛ de kosɔn, mɔgɔ miliyɔn caman dalen b’a la ko Bibulu ye Ala ka kuma ye.
3. Bibulu ka barokun ye mun ye?
Bibulu ka barokun ye kibaru duman ye, o min ye Ala sago ye ka ɲɛsin hadamadenw ma. A kɔnɔna kumaw bɛ ɲɛfɔli kɛ bonya kan min tun dira hadamadenw ma ka ɲɛnamaya kɛ Alijɛnɛ kɔnɔ dugukolo kan, o tiɲɛna cogoya min na kabini fɔlɔ-fɔlɔ, ani Alijɛnɛ bɛna segin kokura cogo min na.
Sariyaw ni sariyakolow ani laadiliw bɛ sɔrɔ Ala ka kuma kɔnɔ. Ka fara o kan, Bibulu bɛ kuma tarikuw kan minnu tɛmɛna Ala ni hadamadenw cɛ. O tariku tɛmɛnenw ye Ala ka kɛcogo bɔ kɛnɛkan. O la, Bibulu bɛ se ka i dɛmɛ ka Ala dɔn. A bɛna a ɲɛfɔ i ye cogo min na i bɛ se ka kɛ a teri ye.
4. Cogo jumɛn na i bɛ se ka Bibulu faamuya?
Nin gafenin bena i dɛmɛ ka Bibulu faamu bawo a bɛ tugu fɛɛrɛ dɔw kɔ Yesu ye min kɛ. A tun bɛ Bibulu tɛmɛsiraw ta kelen-kelen ka ɲɛfɔli kɛ u kan walisa mɔgɔw ka “Kitabuw kumaw faamu.”
Fɛn wɛrɛw bɛ yen, min bɛ an kabakoya i n’a fɔ kibaru duman min bɛ bɔ Ala yɔrɔ. O n’a ta bɛɛ, mɔgɔ dɔw mago tɛ a la, ani a bɛ dɔw yɛrɛ dusubɔ. O kana i farifaga. Jigiya min bɛ i la ka ɲɛnamaya banbali sɔrɔ, o bɛ bɔ i ka dɔnniya de la Ala kan.
^ dak. 7 Gafenin min tɔgɔ ye tubabukan na ko Un livre pour tous lajɛ.
Walasa ka kunnafoni wɛrɛw sɔrɔ
Bibulu bɛ mun de fɔ tigitigi ?
Bibulu ye kitabu ye min bɔra Ala yɔrɔ
Bibulu bɛ mun de fɔ tigitigi ?
bam_Latn dyu_Latn dyu_Latn bam_Latn dyu_Latn bam_Latn bam_Latn dyu_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn dyu_Latn bam_Latn